5G ก้าวกระโดดอีกครั้งของโลก
ในทศวรรษที่ผ่านมา พฤติกรรมมนุษย์มีการเปลี่ยนแปลงอย่างชัดเจน กิจกรรมในชีวิตประจำวันเรา ไปอยู่ในโลกออนไลน์เกือบทั้งสิ้น นอกจากนี้ อุปกรณ์ที่เราใช้เพื่อเข้าไปในอยู่โลกดังกล่าว ไม่ใช่แค่คอมพิวเตอร์ตั้งโต๊ะอีกต่อไปแล้ว แต่เป็นมือถือ ที่สามารถใช้งาน ที่ไหน เมื่อไร ก็ได้ ดังนั้นสิ่งที่จะขาดไม่ได้เลย คือสัญญาณ Internet บนมือถือ
27 มี.ค. 2561

5G ก้าวกระโดดอีกครั้งของโลก / โดย ลงทุนแมน
ในทศวรรษที่ผ่านมา
พฤติกรรมมนุษย์มีการเปลี่ยนแปลงอย่างชัดเจน
กิจกรรมในชีวิตประจำวันเรา ไปอยู่ในโลกออนไลน์เกือบทั้งสิ้น
นอกจากนี้ อุปกรณ์ที่เราใช้เพื่อเข้าไปอยู่ในโลกดังกล่าว
ไม่ใช่แค่คอมพิวเตอร์ตั้งโต๊ะอีกต่อไปแล้ว
แต่เป็นมือถือ ที่สามารถใช้งาน ที่ไหน เมื่อไร ก็ได้
ดังนั้นสิ่งที่จะขาดไม่ได้เลย คือสัญญาณอินเทอร์เน็ตบนมือถือ
ทุกวันนี้ เราเริ่มใช้งานสัญญาณ 4G ควบคู่ไปกับอุปกรณ์ต่างๆได้อย่างมีประสิทธิภาพ
แต่รู้หรือไม่ว่า มันกำลังจะถึงเวลาที่เทคโนโลยีนี้ จะพัฒนาแบบก้าวกระโดดอีกครั้ง
ซึ่งจะเปลี่ยนโลกไปสู่ยุคดิจิทัลอย่างแท้จริง
สิ่งที่พูดถึงอยู่คือ “สัญญาณ 5G”
เราไปดูวิวัฒนาการของเทคโนโลยี 1G - 5G กันก่อน
คำว่า G ที่เราคุ้นหูกันนั้น ย่อมาจากคำว่า Generation หมายถึงยุคของมาตรฐานเทคโนโลยีการเชื่อมต่อแบบไร้สาย ซึ่งกำหนดโดยองค์กรที่ชื่อว่า International Telecommunications Union
1G …เป็นยุคเริ่มแรก โดยเราเริ่มใช้โทรศัพท์มือถือแบบไร้สาย ในระบบแอนะล็อก เพื่อพูดคุยกันที่ไหนก็ได้ เริ่มใช้ครั้งแรกที่ประเทศญี่ปุ่น เมื่อปี 2522
2G …เป็นยุคที่มีการพัฒนาการเชื่อมต่อไร้สาย ในระบบดิจิทัล ซึ่งเราสามารถส่งข้อความ SMS MMS หากันได้ เริ่มใช้ครั้งแรกที่ประเทศฟินแลนด์ เมื่อปี 2534
3G …เป็นยุคที่เราสามารถใช้งานอินเทอร์เน็ตบนมือถือได้ โดยมีความเร็วสูงสุด 42 Mbps เริ่มใช้ครั้งแรกที่ประเทศญี่ปุ่น เมื่อปี 2541
4G …เป็นยุคที่มาตรฐานเทคโนโลยีการเชื่อมต่อไร้สาย พัฒนาขึ้น จนสามารถใช้งานอินเทอร์เน็ตที่ความเร็วสูงสุดถึง 1,000 Mbps เริ่มใช้ครั้งแรก ที่ประเทศนอร์เวย์ และสวีเดน เมื่อปี 2552
5G …เป็นมาตรฐานใหม่ล่าสุดของเทคโนโลยีการเชื่อมต่อไร้สาย ซึ่งอยู่ระหว่างการพัฒนา โดยอาจมีความเร็วสูงสุดได้ถึง 10,000 Mbps เลยทีเดียว คาดว่าจะเริ่มนำมาใช้ครั้งแรกในสหรัฐอเมริกา ภายในปี 2561 นี้
การมาของ 5G มีความสำคัญต่อโลกมนุษย์เป็นอย่างมาก
เทคโนโลยีต่างๆ ที่ในอดีตอาจจะเป็นไปไม่ได้ ก็จะเข้ามาเปลี่ยนวิถีชีวิตคนบนโลกไปโดยสิ้นเชิง
ตอนนี้ เรากำลังเข้าสู่ยุคของ Internet of Things (IoTs) ที่จะเชื่อมต่อการใช้งานอุปกรณ์ต่างๆในชีวิตประจำวัน เข้ากับอินเทอร์เน็ตมากขึ้น ซึ่งไม่จำกัดแค่มือถือ แต่รวมไปถึงเครื่องมือและระบบสาธารณูปโภคต่างๆ รอบตัวเราด้วย
การมี 5G ทำให้การรับส่งข้อมูลได้ปริมาณมาก ในเวลาอันสั้น ทำให้การใช้งาน IoTs มีประสิทธิภาพมาก
ในปี 2012 มีการใช้งาน IoTs ทั่วโลก 142 ล้านการเชื่อมต่อ แต่คาดการณ์ว่า จะเพิ่มเป็น 975 ล้านการเชื่อมต่อ ภายในปี 2020
นอกจากนี้ โลกแห่งเครื่องจักร อาจมาเร็วกว่าที่คาด ไม่ว่าจะเป็น รถยนต์ไร้คนขับ, การขนส่งแบบไม่มีพนักงาน หรือการทำงานอัตโนมัติของหุ่นยนต์
เทคโนโลยี Virtual Reality, Augmented Reality หรือ Cloud Computing จะยิ่งมีความสมบูรณ์แบบ และช่วยต่อยอดธุรกิจไปได้อีกระดับ
5G ถือเป็นกุญแจดอกสำคัญ ในการสร้างโลกแห่งอนาคตขึ้นมา
แล้ว 5G จะมาเมื่อไร?
หลายประเทศ กำลังอยู่ในช่วงพัฒนาและทดลองการใช้งาน
ในสหรัฐอเมริกา สองบริษัทโทรคมนาคมยักษ์ใหญ่ อาจจะเริ่มให้บริการ 5G ภายในปลายปี 2561 นี้ โดย AT&T จะเริ่มใช้งานที่รัฐ Texas ส่วน Verizon จะเริ่มใช้งานที่เมือง Sacramento เป็นที่แรก
ทั้งนี้คาดว่า 5G จะเริ่มใช้งานอย่างแพร่หลายจริงๆ ทั่วโลก ในปี 2563
สำหรับประเทศไทย ผู้ประกอบการแต่ละราย คงต้องมีการจัดทำแผนในการจัดสรรคลื่นความถี่ มารองรับการใช้งานในอนาคต
การประมูลคลื่นความถี่ที่ผ่านมา
ปี 2555 เป็นการประมูลคลื่นย่าน 2100 MHz จำนวน 45 MHz เป็นการประมูลเพื่อเปิดให้บริการ 3G ปรากฏว่า AIS, DTAC และ TRUE ต่างได้ไปคนละ 15 MHz รวมรายได้เข้ารัฐประมาณ 40,000 ล้านบาท
ปี 2558 เป็นการประมูลคลื่นย่าน 1800 และ 900 MHz เป็นการประมูลรองรับการมาของ 4G ปรากฏว่า AIS และ TRUE ได้ไป รวมรายได้เข้ารัฐ 230,000 ล้านบาท
ปี 2561 จะมีการประมูลคลื่นย่าน 1800 และ 900 MHz ของ DTAC ที่กำลังจะหมดอายุสัญญาลง
จากการแข่งขันที่รุนแรงของผู้ให้บริการ การประมูลมีโอกาสจบลงที่ราคาสูงเช่นเคย แม้รัฐจะได้รายได้สูง แต่ผู้ให้บริการย่อมมีต้นทุนที่สูงตามไปด้วย รวมถึงผู้บริโภคที่อาจจะต้องใช้สัญญาณ 4G หรือ 5G ในราคาแพง ซึ่งระยะยาวอาจส่งผลต่อขีดความสามารถในการแข่งขันของประเทศ
จะเห็นได้ว่า เรากำลังจะเข้าสู่ยุคแห่งดิจิทัลอย่างแท้จริง
พวกเราน่าจะเป็นบุคคลที่โชคดีกลุ่มหนึ่งในประวัติศาสตร์โลกที่มีมา
เราจะได้เห็นการเปลี่ยนแปลงนี้ในชั่วชีวิตของเรา
หลายๆอย่างเข้ามาทำให้ชีวิตเราสะดวกสบายขึ้น
แต่ก็อาจจะมีคำถามขึ้นมาว่า พฤติกรรมมนุษย์จะถูกเปลี่ยนไปอีกมากแค่ไหน
และถึงวันนั้น
ตัวเราในอดีต จะแตกต่างจาก ตัวเราในอนาคตที่เปลี่ยนไป อย่างไร…
----------------------
<ad> เจอดอกเบี้ยบัตรเครดิตและสินเชื่อส่วนบุคคลแสนแพง
มารวมหนี้ และลดดอกเบี้ยลงได้ เหลือเพียงเริ่มต้น 5.5% ด้วยบ้านหรือคอนโดของคุณ
บริการฟรีจาก Refinn ช่วยคุณหาธนาคารที่เหมาะสมได้ คลิกที่นี่ 
----------------------
Reference
-
-
-
-
-